TARYBOS SPRENDIMAS
2006 m. rugsėjo 25 d.
leidžiantis Jungtinei Karalystei taikyti specialią priemonę, nukrypstančią nuo Direktyvos 77/388/EEB dėl valstybių narių apyvartos mokesčių įstatymų derinimo 5 straipsnio 6 dalies ir 11 straipsnio A skirsnio 1 dalies b punkto
(2006/659/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
Laišku, kurį Komisijos generalinis sekretoriatas užregistravo 2005 m. balandžio 7 d., Jungtinė Karalystė paprašė leidimo nukrypti nuo Direktyvos 77/388/EEB 5 straipsnio 6 dalies ir 11 straipsnio A skirsnio 1 dalies b punkto.
(2)
Vadovaudamasi Direktyvos 77/388/EEB 27 straipsnio 2 dalimi, Komisija 2005 m. spalio 26 d. laišku informavo kitas valstybes nares apie Jungtinės Karalystės prašymą. 2005 m. spalio 27 d. laišku Komisija pranešė Jungtinei Karalystei, kad turi visą informaciją, kuri, Komisijos nuomone, yra būtina prašymui įvertinti.
(3)
Jungtinė Karalystė norėtų pakeisti išimtį, numatytą 1986 m. liepos 21 d. Tarybos sprendimu 86/356/EEB, leidžiančiu Jungtinei Karalystei neatskaitomo PVM, apskaičiuoto įsigyjant įmonės automobiliams skirtus degalus, atžvilgiu taikyti vienodo tarifo priemones (2), leidžiančią taikyti specialias supaprastinimo priemones, siekiant, kad pridėtinės vertės mokesčio (PVM) dalis, susijusi su tarnybiniams automobiliams, iš dalies naudojamiems asmeniniais tikslais, skirtų degalų įsigijimo išlaidomis, būtų nustatoma vienodo tarifo pagrindu. Taikant šią tvarką apmokestinamiesiems asmenims nereikia turėti išsamių kilometražo apskaitos dokumentų, kad galėtų apskaičiuoti tikslų PVM dydį, susijusį su kiekvieno automobilio naudojimu asmeniniais ir verslo reikalais. Kaip ir dabartinė sistema, siūloma naujoji sistema apmokestinamiesiems asmenims nebus privaloma.
(4)
Dabartinė sistema pagrįsta naudojamų degalų rūšimi ir automobilio variklio dydžiu. Jungtinė Karalystė norėtų iš dalies pakeisti šią sistemą, kad ji būtų grindžiama mašinos išskiriamu anglies dvideginio (CO2) kiekiu, kadangi anglies dvideginio išskyrimas yra proporcingai susijęs su degalų naudojimu, taigi su degalų įsigijimo išlaidomis. Tai reiškia, kad naudojant išskiriamu CO2 kiekiu grįstą vienodo tarifo diferencijuotą sistemą galima pasiekti tą patį tikslą apmokestinant įmonių patiriamas degalų įsigijimo išlaidas, susijusias su automobilių naudojimu asmeniniais reikalais. Be to, Jungtinė Karalystė tuo pat metu tikisi pasiekti didesnio tikslumo nustatydama mokesčius asmeniniam naudojimui, kadangi bus praplėstas, taigi patikslintas, skalės lygių kiekis, lyginant su dabartiniais lygiais.
(5)
Dabartinė tvarka sudarė Jungtinei Karalystei galimybę supaprastinti apmokestinimo tvarką, susijusią su tarnybiniams automobiliams skirtų degalų įsigijimo išlaidomis, o siūloma sistema, pagrįsta išmetamu CO2 kiekiu, turės panašių padarinių. Įvedus naująją sistemą, asmeninis naudojimas turėtų atsispindėti tiksliau.
(6)
Leidimo galiojimo laikas turėtų būti apribotas, kad atsižvelgiant į iki nustatytos datos sukauptą patirtį būtų galima įvertinti, ar išimtis tebėra pagrįsta.
(7)
Sprendimas 86/356/EEB po kurio laiko turėtų būti panaikintas; bet kokiu atveju jis turi nebegalioti tą dieną, kai įsigalios nacionalinės nuostatos, kuriomis patvirtinama naujoji speciali priemonė, siekiant išvengti tokios padėties, kai vienu metu galioja leidimai taikyti abi sistemas.
(8)
Jungtinė Karalystė turėtų informuoti Komisiją apie nacionalines nuostatas, kuriomis įgyvendinama nauja speciali priemonė, kai tik jos bus patvirtintos, ir turėtų užtikrinti, kad ši priemonė neįsigaliotų iki 2007 m. balandžio 30 d.
(9)
Išimtis neturi neigiamo poveikio Bendrijos nuosaviems ištekliams, kuriuos sudaro surenkamas PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 77/388/EEB 5 straipsnio 6 dalies ir 11 straipsnio A skirsnio 1 dalies b punkto, Jungtinei Karalystei leidžiama nuo 2007 m. gegužės 1 d. iki 2015 m. gruodžio 31 d. nustatyti vienodo tarifo pagrindu pridėtinės vertės mokesčio dalį, susijusią su asmeniniais tikslais naudojant tarnybinius automobilius sunaudojamų degalų įsigijimo išlaidomis.
2 straipsnis
1 straipsnyje minima mokesčio dalis išreiškiama fiksuotomis sumomis, nustatytomis remiantis tam tikros rūšies automobilių išmetamu CO2 kiekiu, kuris atspindi degalų sunaudojimą. Jungtinė Karalystė, atsižvelgdama į vidutinės degalų kainos pasikeitimus, kasmet patikslina šias fiksuotas sumas.
3 straipsnis
Remiantis šiuo sprendimu, nustatyta sistema apmokestinamiesiems asmenims nėra privaloma.
4 straipsnis
Sprendimas 86/356/EEB panaikinamas 2007 m. balandžio 30 d.
Jungtinė Karalystė informuoja Komisiją apie 1 straipsnyje minimas nacionalines nuostatas, kai tik jos priimamos.
5 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2006 m. rugsėjo 25 d.